郡中端居有懷袁州王員外使君
作者：羊士諤
朝代：唐

paragraphs: 憶作同門友，承明奉直廬。
禁闈人自異，休澣跡非疎。
珥筆金華殿，三朝玉璽書。
恩光榮侍從，文彩應符徐。
青眼真知我，玄談愧起予。
蘭巵招促膝，松砌引長裾。
麗日流鶯早，涼天墜露初。
前山臨紫閣，曲水眺紅蕖。
誰爲音塵曠，俄驚歲月除。
風波移故轍，符守忽離居。
濟物陰功在，分憂盛業餘。
弱翁方大用，延首遲雙魚。